Kuluuleenis, erga gaafa nubarbaacha waajjira poolisii deemtee kaballaa fudhattee, yaadaan boqottee raftee bultee hinbeektu. Ganamaa galgala yaada yeedaluun hojii idlee imaanaa jaalalli ishiitti kenne ta’e. Asiin baastus achiin buustus iddoo nuyi geenye baruun abjuu hiikuu ishiitti ta’e. Jiraaf du’aa keenyas wanni quba qabdu tokkollee hinjiru. Waan gootu gaafa dhabdu, osuma dubbiin jaalalaa hirriba keessaa dammaqsee ishiitti hasaasuu, barnoota ishii itti fufte. Maqumaaf akka barnoota addaan kutteetti hinjedhamneef ooltee galti malee, seera qabeessaan barsiisaa hordofuufi barruulee qayyabachuu dhiisteetti. Barattoonni hiriyyummaa keenya beekanis bulee ka’ee lafa dhihee barii’u, dhaabiif taa’ii ishii dhorkataniiru. “Hiriyyaankee Jaawwaraan maaliif barnoota dhiise?” jedhanii yeroo maraa madaa garaa ishii keessaa tuttuqu. Silaa nami hedduun jaalala nulachuu waliif qabnu waan hubatan se’a, kan ija qobummaan ishii ilaalee gaaffii hiriyyaa jaalalaa ishiif dhiheesses hinturre. Dubartii heerumtee abbaan manaa irraa du’e taate, dhalattuun kaayyoo jireenyaaf cichitu osoo jaalala hiriyyaa ganamaa unattee hinquufiin. Ishiinis baastee hindubbattu. Namnis ishii gaafachuu hindhiisu_ waa’ee barnoota addaan kutuukoo. Ofumaa osoo dhoksattee garaatti gubattuu inni keessaa alatti ba’uu jalqabe. Fuulli ishii dur 85 burtukaana bilchaate fakkaatu suutuma suutaan sibiila biyyee keessa awwaalame fakkaachaa dhufe. Kana cinaan immoo kan dur dhiqqaa naqabaa jettee, meeqa of dibdee, of miidhagsitee dhuftu, guyyaadhaa guyyaatti akka nama ofirraa bahee of gataa dhufte. Duraanuu firakoos ta’e hiriyyaakoo kan ishiin beektu yoo jiraate Tokkummaaf Kifilee qofaadha. Kanaafuu nama ishiin gaafattee oduu waa’ee keenyaa irraa dhagahuu dandeessu tokkollee hinjiru. Nama itti himattee waliin nu barbaaddus hinqabdu. Carraa ishiin itti hafte ganamaa galgala waaqayyotti imimmaan ishii dhangalaasuu qofaadha. Ta’us carraa hedduu jiru keessaa hunduu cufaa fakkaatee kan waaqa wajjinii yoo baname waan cufame hunduu akka banamuu danda’u ifaadha_ nama waaqaan beekuuf. Kuluuleenis kan amantaa akkanaa qabdu natti fakkaata. 